তাঁকে ‘কটাক্ষ’ করেছিলেন স্ত্রী তথা তৃণমূল কাউন্সিলর অনন্যা বন্দ্যোপাধ্যায়। শনিবারই তারই জবাব দিলেন স্বামী তথা বিজেপি’র অভিনেতা-নেতা জয় বন্দ্যোপাধ্যায়। অনন্যার নাম না করেই এদিন জয় বলেন, ‘‘আমার পরিবার বলতে একমাত্র বাবা-মা’ই।’’
প্রসঙ্গত, পূর্ব বর্ধমানের গলসিতে কয়েকদিন আগে একটি জনসভায় জয়কে কটাক্ষ করেছিলেন কলকাতা পুরসভার ১০৯ নম্বর ওয়ার্ডের তৃণমূল কাউন্সিলর অনন্যা। তিনি বলেছিলেন, ‘‘জয় হতাশা থেকে বিজেপি করছে।’’ এদিন নদিয়ার উদয়চন্দ্রপুর মধ্যপাড়ায় আয়োজিত এক দলীয় জনসভায় তারই উত্তর দিয়েছেন জয়। স্ত্রীয়ের নাম না করে বলেছেন, ‘‘আমার কোনও সন্তান নেই। আমার পরিবার বলতে আমার বাবা-মা। তাঁদের ৬০তম বিবাহবার্ষিকী হয়েছে। তাঁদের দীর্ঘদিন বাঁচিয়ে রাখার চেষ্টা করব। এছাড়া আমি যদি আর কারও হই, তবে তা বিজেপি’র।’’
জয়ের কটাক্ষ থেকে এদিন বাদ যাননি রাজ্যের মন্ত্রী স্বপন দেবনাথ। জয় তাঁর নাম করে বলেন, ‘‘রাজ্যের একজন মন্ত্রী আছেন। বর্ধমানের এমএলএ। নাম, স্বপন দেবনাথ। লিকপিকে।’’ এরপরই বিজেপি’র ওই নেতা  হাততালি দিয়ে বলেন, ‘‘(স্বপন) ফুঁ দিলেই উড়ে যাবেন! রাজনৈতিকভাবে আমার মোকাবিলা করতে না পেরে এখন আমার পরিবার নিয়ে টানাটানি করছেন!’’ রাজনৈতিক চাপানউতোরের প্রেক্ষিতে জয়ের সঙ্গে অনন্যার সম্পর্ক নিয়েও জল্পনা চলছে। এ প্রসঙ্গে ‘এবেলা’কে অনন্যা সম্প্রতি বলেছিলেন, ‘‘কাজের প্রয়োজনে আলাদা থাকি। একটা দূরত্ব তৈরি হয়েছে।’’